ร้านกาแฟและขนมหวานน่ารักๆ อยู่ชั้น G ใกล้กับบริเวณศูนย์อาหาร ตัวร้านเปิดโล่ง มีที่นั่งประมาณ 20 ที่ อยู่ข้างน้ำตกจำลอง และบ่อปลา (เป็นบริเวณที่น่าหลงไหลสำหรับนี เพราะบรรยากาศดี และรอบล้อมไปด้วยร้านขนมค่ะ)

ทางร้านบริการเครื่องดื่มช็อคโกแลต ชา กาแฟร้อน และเย็น ขนมหลากหลายประเภท มีโทสท์ 6 เมนู ไอศครีมใช้ของ new zealand natural (นีไม่ค่อยชอบไอศครีมยี่ห้อนี้ เพราะหวานมากไปค่ะ) และขนมเบเกอรี่มี macaron 12 รส เค้ก 6-7 อย่าง เครปเค้กอีก 4 รส ได้แก่ รสนม ชาไทย ชาเขียว และช็อคโกแลต

ขนมที่ได้กิน
- cookie&cream toast 169 บาท ตัวขนมปังนุ่มชุ่มเนย กรอบนอกนุ่มใน ถือว่าทำได้ดี (แต่อาจไม่เท่าร้านเจ้าดัง) ไอศครีมรสคุกกี้แอนด์ครีมเข้มข้น หวานเกินไปสำหรับนี คุกกี้โอริโอ 3 ชิ้นหักครึ่ง ราดด้วยซอสช็อคโกแลตเยอะเกินไป ทำให้ขนมหน้าตาดูรก และหวานเกิน น่าจะราดน้อยกว่านี้ครึ่งหนึ่ง แต่งด้วยวิปครีมก้อนเล็กๆ อีก 5 ก้อน เมนูนี้สั่งตามใจเด็กค่ะ ถ้าตามใจนีคงเลือกโทสท์กับผลไม้ดีกว่า

- เครปเค้กนมสด ราดซอสสตอเบอรี่ 85 บาท เป็นเครปเค้กที่ชั้นเครปละเอียดมากๆ ชั้นครีมบางสุดๆ เลยค่ะ คนที่ไม่ชอบครีมหนาๆ จะต้องชอบมากค่ะ รสนมนุ่มละมุน ราดด้วยซอสสตอเบอรี่รสเปรี้ยวหน่อยๆ ตัดกันแบบลงตัว นีชอบมากกว่าเมนูโทสท์ค่ะ

- เครปเค้กชาเขียว ราดซอสช็อคโกแลต 85 บาท ชิ้นนี้ซื้อกลับบ้าน แช่ตู้เย็นข้ามมากินตอนเช้าค่ะ นีราดซอสทั้งถ้วย เพื่อจะถ่ายรูปเค้กสวยๆ โดยยังไม่ได้ชิมซอส ปรากฏว่า พอกินคำแรกหวานมาก รสช็อคโกแลตและความหวานกลบรสชาเขียวหมดเลยค่ะ ต้องปาดเอาซอสออกหมดเลย แล้วกินอีกที ก็อร่อยขึ้นค่ะ ได้รสชาเขียวของเครปเค้ก ชั้นครีมบางๆ หวานน้อยๆ 

- macaron 6 ชิ้น 200 บาท เลือกรสชาเขียว 2 ชิ้น รสช็อคโกแลต วนิลา สตอเบอรี่ บลูเบอรี่ อย่างละ 1 ชิ้น ซื้อกลับมากินที่บ้านตอนเย็นนั้น เนื้อขนมค่อนข้างร่วน ผิวด้านนอกกรอบ หวานมากทุกรสเลยค่ะ ปกติ macaron จะหวานอยู่แล้ว แต่ควรหวานแบบนุ่มนวลกว่านี้ และมีรสหวานมากน้อยต่างกันตามแต่ละรสค่ะ 

มีน้ำเปล่าบริการให้ฟรี

ร้านบรรยากาศริมน้ำตกจำลอง นั่งดูปลาเพลินๆ ตกแต่งร้านน่ารัก เก้าอี้น่านั่ง เหมาะกับการนั่งเล่นสบายๆ พาเด็กมากินขนมดูปลาเพลินๆ ค่ะ

พนักงานบริการดีพอสมควรค่ะ